b'\n_START_ARTICLE_\nMaribel Verd\xc3\xba\n_START_SECTION_\nKarijera\n_START_PARAGRAPH_\nMar\xc3\xada Isabel Verd\xc3\xba Roll\xc3\xa1n, poznatija samo kao Maribel Verd\xc3\xba, u gluma\xc4\x8dkim se vodama prvi put pojavljuje kao 13-godi\xc5\xa1nja djevoj\xc4\x8dica. Dosad je glumila u vi\xc5\xa1e od 40 filmova, uglavnom \xc5\xa1panjolskih,  a gluma joj se odlikuje naro\xc4\x8ditom ekspresivno\xc5\xa1\xc4\x87u, karakteristi\xc4\x8dnom za \xc5\xa1panjolsku kinematografiju. Maribel je od 1999. u braku s Pedrom Larra\xc3\xb1agom, glumcem koji dolazi iz poznate \xc5\xa1panjolske gluma\xc4\x8dke obitelji. _NEWLINE_Godine 1993. glumi Claudiju u Zlatnim mudima, popularnome filmu Bigasa Lune, a filmski joj je partner novope\xc4\x8deni oskarovac Javier Bardem._NEWLINE_Popularnost izvan \xc5\xa0panjolske raste joj zahvaljuju\xc4\x87i ulozi Luise u filmu ceste I tvoju mamu tako\xc4\x91er, meksi\xc4\x8dkoga redatelja Alfonsa Cuar\xc3\xb3na (re\xc5\xbeirao i film Harry Potter i zato\xc4\x8denik Azkabana). Iako je sam film na \xc5\xa1panjolskome jeziku, polu\xc4\x8dio je znatan me\xc4\x91unarodni uspjeh. U njemu glumi 28-godi\xc5\xa1nju udanu \xc5\xa0panjolku pozvanu na vjen\xc4\x8danje u Meksiko. Tamo upoznaje dva maloljetna mladi\xc4\x87a, Julija (Gael Garc\xc3\xada Bernal) i Tenocha (Diego Luna), s kojima neplanirano kre\xc4\x87e na put u potrazi za predivnom pla\xc5\xbeom Rajska usta. I tvoju mamu tako\xc4\x91er je 2003. godine nominiran za nagradu Oscar u kategoriji najboljeg originalnog scenarija te za BAFTA-u za najbolji neengleski film._NEWLINE_Panov labirint iz 2006. godine, u kojemu je zaigrala ulogu slu\xc5\xa1kinje Mercedes, u\xc4\x8dvrstio je njezin polo\xc5\xbeaj kvalitetne filmske glumice. Redatelj Guillermo del Toro nam je osigurao zanimljivu filmsku pri\xc4\x8du \xc4\x8diji je \xc5\xbeanr gotovo nemogu\xc4\x87e odrediti. Spoj je to bajke, dru\xc5\xa1tvene drame i trilera, smje\xc5\xa1ten u doba fa\xc5\xa1isti\xc4\x8dke \xc5\xa0panjolske. Panov labirint je nominiran za Oscara u kategoriji najboljega stranog filma, a osvojio je tri Akademijine nagrade u kategorijama najbolje scenografije, fotografije i make-upa. Tako\xc4\x91er je osvojio Zlatni globus i nagradu Saturn za najbolji film neengleskoga govornog podru\xc4\x8dja. _NEWLINE_Maribel Verd\xc3\xba je 2007. godine pozvana u kalifornijsku Akademiju filmskih umjetnosti i znanosti (Academy of Motion Picture Arts & Sciences), a idu\xc4\x87e je godine osvojila nagradu Goya, najzna\xc4\x8dajniju \xc5\xa1panjolsku filmsku nagradu, za glavnu ulogu u filmu Siete mesas de billar franc\xc3\xa9s.'